《粟隐》
宋代·释居简

坤壤大如许，或谓藏于斯。此理颇未安，如之何勿思。

乡来云梦吞八九，眇而视之竟何有。是中馀地渺无边，尽吸西江斟北斗。

区区载笑触与蛮，流血如海骸如山。蟭螟之国蚊睫间，开边拓土久不还。

隐沦萧洒尘嚣外，六合尘嚣在其内。俗子先标出大门，我欲乘风跨鹏背。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。